정조 20년 · 목
所懷以爲臣猥蒙洪造前席咫尺醜劣莫逃而聖誘溫諄詢及所存又以民國利病俾進蕘言自顧學術空疏何以對颺萬一謹倣古人策別爲條列仰瀆乙覽○其一曰懋昭君德王者與天同德以一心贊萬化而其本也眞而靜故程子曰有天德便可語王道而其要在謹獨人心道心棼然交雜而發於聲色臭味者如悍馬之難馭根於仁義禮智者若術泉之方涓惟堯斯惻首發執中二字舜又益之以十有六言惟精也故能觀其會通而辨理欲惟一也故能介其分界而守本心然後危者返於安宅微者豁如大道天君儼臨於湛一之源而萬彙昭蘇於靈臺之下工夫到此則寂感如一而屋漏不媿天德達而王道行也然而心者虛虛靈靈其出入無定時亦無定處操存之功斯須間斷則焦火而凝水天飛而淵淪騎遊太遠而燕蹴淸波其所以克治存養者亦有至簡而至細者此程門之帶補一敬字也敬貫動靜而靜時必須收斂動時方有精神故周子曰定之以中正仁義而主靜張子曰易以良爲止之乃光明朱子曰明道延平敎人靜坐看來只是靜坐張南軒曰程子敎人以敬卽周子主靜之意於此可見古人爲學自有次第而聖凡皆以主靜爲第一義也惟我殿下聖學天繼萬理俱明執中之權持敬之方參前倚衡隨處沛然有非螢爝之所可仰贊于太陽者而惟其聰明廣達則視聽易及於泛應睿知周通則思慮自多於運用凝定之功欲於流動振作之效過於鼓舞制治文爲常見其雲行兩施聚精會神或欠於淵停嶽立動而省察固不害爲達道而靜而涵養不如先主其大本聖神極工惟在泰山頂上更進一步願益加勉於主靜而躬修淵默之化則可以祈天永命可以垂裕後昆而天德於昭王道自貞體常舒泰而國其永孚于休批以所引先儒諸說甚勤渠可喜至若泛應運用流動鼓舞云云言甚宛輔委曲而猶勝於不聞當念在玆矣○其二曰輔導元子皇天眷佑我宗祊篤生元子尺衣已勝出閤有期遠稽三代之古典近考列聖之垂訓以裨我聖上止慈之敎以贊我元子燕翼之方者亦一國含生之所共延頸者也其所以調護之方雖有儀文度數之詳而惟爲仁爲最切於輔相求仁之方又必以克已復禮爲先務今我聖上之敎元子先從四勿上做工夫克得那一分人欲復得這一分天理久之成熟天下歸仁矣朱子曰非禮勿視聽言動雖切看見不似居處恭執事敬與人忠更詳細此又爲仁之方下學上達之道也古之敎者有言敎身敎之異身敎者正己而正人也伏願殿下以身敎批以當體念○其三曰崇明正學自聖道湮而人心漓文史章句之儒記誦詞章之習棼然自衒而計功謀利騖外殉名宋儒作而主靜持敬之學定性訂頑之書直接孟氏之心至朱子則又集群儒之大成體認中和之本源發明善惡之幾術囿之以眞實心地涵之以刻苦工夫自是正學復明而皇朝功令大一統矣海漸之化竝與道東節要酌海之編殆將輿誦而群習庶幾一洗秦漢之陋而問其從事則爲己之學也要其志向則爲人之事也心口互戾胸背交馳者何也科擧之學有以累之也夫守定册子尋行數墨談空說妙入耳出口者猶謂之玩物喪志今乃東西綽得說心說性排比成章樣爲已說投之有司鬻其小數其心已先不正其言自歸架虛而文詞日巧正學日鑿盈於公車傳於四方者非組織絢爛則猖狂恣睢也習俗已痼橫流難遏不待邪說暴行而主翁垣牆已自不修季孫之憂不在顓臾而在蕭牆者不幸近之然利令智昏而本體之明未嘗息也習或相遠而天性之近固自在也仍其明而反之性使之惕然而覺其非釋然而去其染存心於明白立脚於平實者亦反覆手耳秉彝之衷人所同得眞正之事心皆可願脫略功利斂就倫常實心懋實而餘力學問則由是進取而其爲文章必皆道其平日之學胸中之蘊不詭於聖學由是自修則必又切已實踐力行堅持不趨於空寂可以培養人材可以扶持世道而明德新民之效當與三古比隆矣批以我朝家法在於崇儒重道名雖不列於抄選身雖不外於祿仕皆能說性論心家程戶朱人有觀感之效俗無倡恣之譏今則經學二字便屬羞恥童習而白紛者只是功令之格叢稗之書予所以中朝發嘆切欲亟改而一洗爾亦略言之當隨處留意○其四曰扶植人才才須學而成須用而見也古之敎者自幼儀至强仕理義以養其心禮樂以養其血氣故高者爲聖賢下者爲吉士而又其掄選之方則詮才程能各適其用而初不限以華夷分以氏族辨其宗孼尙其世類也是故漢之金日磾唐之李光弼宋之張世傑明之鐵鉉以外夷尙爲世名臣牛弘馬援羊祜熊繹以獸畜爲姓戎昱胡安國狄靑以荒服爲氏而爲時聞人周顗杜▣范仲淹朱壽昌出自副貳而不害爲名賢沈勁李湛桓沖陳塤係是奸裔而亦能盡忠于國大者磊磊軒天地小者亦輝映簡策天之所賦國之所用如靑天兩露不擇品彙而萬物各得其長也今之語才者不求之學取諸智謀之末斯已誤了而東俗尤甚焉山川風氣固自偏局而取舍進退又多方限一國之內層節無數四民之中區城有截已非作成之道而乃其所以爲敎者則文詞記誦之學也所以進取者則科貢吏員之選也聰明則錮於章句志氣則局於資格雖有俊乂一入其中鮮不爲壽陵之趨而駸駸然蕙滫之沈矣此固有志之士搤掔裂眥者而又就其中摧排傾奪使不得效其能而盡其才者有此許多分數乎夫科貢者可以馭中材而不足以覊上士也天下之中材恒多而上士恒少故科試之制姑就功名利祿之途以駕中人而若有奇俊之士則又待之以科貢之外不次之選此所以能鼓舞一世之人材者也然自唐以來取才之道專委於科目英豪奇傑之人亦未嘗不俯就而行之平年已作令典亦未易釐革也其制莫善於朱子貢擧之議而皇朝試法亦自可行也洪武頒制有第一場四書義三道經義四道第二場論一道判語五條詔誥表中一道第三場經史時務策五道其所考亦自詳悉而自麗不遵以汔于今今之科試又不先諏其才與不才而聚之場屋一試公車而間有倖占者故試今一下雜色咸集禮圍浠亂榜眼駁雜此皆不次分判之過也一經小學之講此已先朝之已試者而方其初試之前自其前部官員試取能通者又使其鄕庠門族保其應試判落不才只取有文者使赴初試而榜出之後如又不稱則坐其尉薦之里族竝及其長吏則冒赴者少而科場自嚴僥倖者息而其虛實易下矣仍又兼採貢擧之議皇朝之制以爲遵用之法則亦可以矯捄一時之弊也夫然後申之以學術養之以禮義而擺去各色之方限一掃朋黨之排比惟才是用則才不借於異代而自足於一時之用也批以科目取人人才不出千載無眞儒未必不由於科擧之累人爾所云試法之遵頒制鄕庠之保應試初試前捧講經出榜後坐薦主間多可採者許令廟堂之臣稟奏○其五曰節省財用財者生於地而有限用者在於人而無窮以無窮之用求有限之財非可繼之道也唯我大東素非貧國國朝以來聖聖相承克儉克愼式至今日昇平百年三陲晏然民皆甘其食美其服而政旣狃安仁或因愛而過法禁之行日疏於嚴截而文章之表無分於貴賤齊民之衣冠僭擬卿士島戶之室廬無異京洛輿馬聲色家富則有之文武科名財多則得之以至服食無所品式所以糜財而濫用者先從小人而窮其欲故稼穡之利自農而竭魚鹽之利自漁而消將至民生日艱而國用不贍爰究弊源亶由於等威之不立而民志之不定也等威者舊章也修而新之則民志從而自定何患乎財用之詘乎高髻大袖亦不無自城中始者伏願加察批以爾言是矣須見直長愼師俊批也○其六曰作新兵制國朝兵制承麗六衛之餘無田以授給保以資已違兵農相寓之意而無復伍兩相聯之固矣其載大典者爲舊制壬辰亂後添設者爲新制其後又爲之因革焉名目甚夥而若言正兵名色則合其元保不過爲二十餘萬額旣不廣數又抄略則宜無縮乏而自致精練以之禦侮敵愾無往不可而夷考軍法則八陣六花尙不辨方以言兵術則長技短材俱不精熟龍蛇之敗績丙丁之已事固係天不助順人不臧謀而兵力之不競軍政之空疏亦未嘗無其責焉式至今日則昇平百年民不知兵環海千里生聚蕃息私賤之歸良者比諸辛亥以前似爲倍蓰簁布之減疋者參之均役以後顯有苦歇閑丁不患無人簽額自當不厭而黃白之徵隣族之侵尙爾煩冤而猶踵謬例者何也蓋古之人不厭爲兵以其建功立事在我效力而國之養之也以仁義也今之人不願爲兵以其海晏邊靖無所事兵而人之待之也以奴虜也五衛不復而唯齊民是括六卿不聯而惟握持是事此所以仁義不齊而奴虜之爲僇也仁義不飽乎肚裏而奴虜恒困於目下常人之情莫不欲自好其身而惡其卑賤也少有去卑賤而就自好者則何所不用其極也是以平民之饒厚者軍校之桀黠者視其世傳之軍籍如以朝衣而坐塗炭百方圖免而投屬于校院生徒又投屬于搢紳家世譜之末裒然衣冠忽稱士流此軍額之所以日縮而舊弊之所以難革也均是民也家富則立地而免家貧則歷世而傳鄕兵之負羽納布者只是秪殘貧弱也故逃流相繼而侵及隣族此爲貧民切骨之冤而亦郡邑之通患也夫郡邑之有版籍者所以爲考據也凡係昔日軍伍之裔而假托圖免者一一推刷而嚴立科條不復任其變幻復五衛之法而倣六鄕之舊均其賦而平其役使之樂而不厭又復之以仁義不賤之以奴虜則人人將安其分而效其力矣其所以衛國固圉安有古今之殊哉陸贄曰古之善用兵者察其技能知其好惡不責其所不能不處其所不欲以惠則感而不驕以威則肅而不怨斯其所以仁義以齊之者也批以予於近年設施略寓兵農相依之義後當知之復五衛倣六卿無已迂乎○其七曰改定田賦顧今見行之制雖非方里之舊而量地定賦亦出什一之義苟能均其田而平其賦則亦足爲一王之制而原初分等若因厥土之性在今下上已失厥賦之貞偏重偏輕已見於一井之地上錯下錯無分於百畝之間如三南非無瘠土而一例重其賦如兩西間有沃壤而一切下其田其不能均厥惟久矣且饑穰相仍蠲復無常自國初至壬辰幾縮三之一而自壬辰至今日則又將縮其半中間幾度改量又間十年而査其陳起文書愈繁田賦益紊東西易標主客換名於是有川沙焉有菑畬焉有新起者有舊陳者名色襍出而隱結漏結因是而生吏緣爲奸而民受其病雖田更老農久食其土者亦不能自卞眞贗又況新到之守宰乎按其簿而莫審端倪疑有奸而無從究詰只得聽其頤指而謹暑押而已又或値水旱風霜之歲災實相混情僞莫卞朝家蠲恤未嘗不厚而利歸吏胥澤不及民由今之田無變今之賦雖使李悝白圭爲之宰亦無以施其才也而田賦一事實爲農民疾苦欲籲天而無從者也井田旣不可復名田又不容易則其將莫之救乎此皆量久而訛籍古而弊使人眩於分別耳唯在一番改量改案使川沙菑畬皆有去取而新起舊陳不相參錯則爲邑宰者可以按籍考實而爲邑吏者不得舞文作奸田制賦法可得均平矣然而改量亦非容易可始之事也苟不得人則步尺之間奸僞生焉等第之分情私行焉必有賦不加裕而民蓋受病之患矣且今之士大夫能知因乘之數者鮮矣一任吏胥則其爲壞弄無異於甲已之量案此則唯在擇人而許多郡邑人難盡擇則亦須優假以十年擇得十數人先就尤甚淆亂者而釐改仍又就次商量而使其先就緖而能幹者或推移轉差或兼管隣邑則吏不容奸而量不夾襍必有改觀一新之效矣批以量久而訛籍古而弊則改其量而釐其籍非不爲急先務也守令不得人田亦不可量繩標之難於察奸也圭梯之易於容私也故昔有湖南一倅自任以量田而朝出暮歸盡量他郡之田至今傳笑此予所以難愼鄭重者○其八曰釐革糶糴我東還餉肇自三國其來久矣其爲法固美矣而其爲弊亦滋甚所掌者吏胥而垢膩易染所寄者簿書而奸僞百出統分結分無非弊源停捧盡捧都是怨府仁民之澤不究於下劃心之冤欲徹于天欲因舊貫而矯捄則東倒西傾如扶醉漢欲作新規而醫治則先病後瘳難遇良劑此皆天日之俯燭而向來還餉之策遍及於文蔭者也諸臣獻策有何妙方而聖策十難實爲對證之劑夫所謂弊者或止於一時而此則終歲不休或在於一處而此則無處不然上自京司以至道臣守宰無不受其害下自官吏以至里胥殘民無不犯其科使者冠蓋相望而不得鉤其隱犯者徒流相屬而無以懲其奸唯有擇人差可整頓而龔黃之才亦復幾何物極則變天之道也以其還餉換作常平稍存如干以復杜倉之說已見於柳馨遠所著隨錄而無已則有一焉盡去句管及他名目刊落陳腐而核其精實又酌州府郡縣之民戶結數以爲大邑幾千小邑幾百而毋至繁夥唯務精約則吏胥可以洗手而出納不甚炫幻或可以救得一時之弊也如嶺南之英陽關西之江西皆以穀少之故收捧必限一日而無敲扑之患此足爲證而定數餘剩換銅上京付之該官諸司而贏朒經費則亦不失經遠之策也批以昨年蔭官對策捄弊如爾說者亦多而還弊之蝟興方在說不去之域向日端揆筵奏中引喩劉晏故事或似便當至於杜倉之制已詳於發策十難之中矣○其九日申明圖帳我國民版雖曰帳籍而丁以徵徭產以定役之法未嘗槪及其空疏鹵略亦已甚矣何以稽民產而均賦役哉周官有歲終登數之制而中國有鄕里里甲之名夫所謂里者乃編戶一百一十家爲一里六里爲一鄕也一里之中以其丁田多者十人爲里長餘百戶分爲十甲每歲賦役里長一人管攝一里之事輪役十年終而復始故日排年里甲而其所立成圖帳之法則每戶先錄人丁次錄田產而其錄人丁則自男女老幼至同居外居其書田地則自承管自種放佃承佃至結數稅名其書事產則自農工賈至買賣又至於房屋頭畜桑果什器開錄首實而無敢隱漏籍以錄其口帳以登其財圖以辨其居凡係民一應事功昭若列眉按其圖帳而治其賦徭則雖非井田之舊而自有比閭之義兵田糴糶無容隱詐而人丁田業瞭然常在目中矣我東籍法不識圖帳故民戶人丁亦致隱漏何論田賦事功乎若是乎有籍則不可無圖帳也東俗喜因循而厭變通此亦必有以繁擾爲言者此非創制固夏商之古典遵中華之時制而因其成籍加錄田地事產以其五統移之十甲其事至易其法至簡而其效則爲戶者其貲產事功皆有成籍可以長保而永守無盜賊侵奪之災爲縣者兵制田法不待量括而皆在其中春糶秋糴無復虛戶僞丁而自有實案一正圖籍而事事皆實豈非爲邦之先務而撫世之典要哉由今之道復古之美者恐無踰於此而若其補緝罅漏整頓氄亂以成品節以頒令甲則唯在有司之臣討論潤色之而已批以籍政之紊政合釐改而號牌者猶難創況乎圖帳○其十曰修復水利他道之田其水旱常聽于天而兩湖之田其水旱常制于人蓋其地有江湖之灌注而西南又竝有隄防蓄泄雖恒雨恒暘而可以無虞故昔之言水利者先焉如忠州之達川淸州之鵲川沃川之赤澤堤川之義林南原之蓼川長水之長溪任實之葛潭順天之鶉江支流派分沿洄下上方數百里而皆爲沃土膏壤湖右則雖有錦江榮江之勝而江之永矣不可灌思唯有堤堰棊置星列州府以百數郡縣以十數亦能以時畜泄以時灌漑而稌秔之美殆視蘇杭三國之時百濟擉擅富强者乃能修水利而自給外而事大交隣內而國富民中他國莫敢望焉國朝定鼎之後亦當修治而疏導如金堤之碧堤動三方之民費百萬之財而作一巨防爲數三郡百年之利矣龍蛇以後民散田荒十年不修而圩田河塘因循隳廢海堞溪渠亦復曠壞土豪冒耕佃夫犯境以至于宮房之折受則舊制蕩然而國家坐失兩南之利以汔于今矣向時湖南嘗有一道臣獨能有志於堤堰修舊築新頗著成績而嗣後無繼仍復漫然不省或有說到按行修擧者則輒復委之民貧財匱不可動役夫以逸道使民民忘其勞況此以農治農誰敢言勞而一切委棄使民益貧而財愈匱然則其貧而匱者將何時而已乎近年以來旱魃荐肆兩湖沿海內浦等地頻年苦飢此皆堤堰無瀦水溝渠皆淤塞向之制於人者皆聽于天之故也及今春水未生農功未始行會二南延訪老農修其可修浚其可浚而斗門立筒之法尤可講明使溝渠之通海者不湮於潮泥堤塘之㧹患者不至於摧壞又督守土之臣常時相視以禁富人豪家碾磑蘆葦芰荷陂塘之梗道壅流者則利興而可久害革而民不困矣是法也不特可以行之兩南東西北諸路凡有堤堰溝洫處皆可董飭也且我國自是依山爲國之地也顧今遍山皆被火耕兀兀濯濯全無山形山之有樹木比之人則毛髮與衣服也豈有髡髮裸服而能爲人乎無樹木則山岡破落不能滋潤泉源故大磵小川擧皆涸絕以致瀦水之根斬小灌漑之功罕施山之有水泉比之人則津液與榮血也豈有津枯血涸而能爲人者乎山童澤竭民窮財盡自是次第必然之理也今若嚴禁火田則不出幾年山皆深蔚水皆㷭涌引水灌漑不患不足山川之氣象人民之生理自當頓爾豐厚此亦水利中最切最急而不落第二義者也批以廢堰作畓之律山腰犯耕之禁如軫翼之不可偏廢卽令該司拔例嚴飭諸處期有實效爾等三人同日造牘良亦美事予甚嘉之